b'\n_START_ARTICLE_\nLietuvos fotografija\n_START_SECTION_\n1839 metai: fotografijos atsiradimas Lietuvoje\n_START_PARAGRAPH_\nFotografijos istorija Lietuvoje prasid\xc4\x97jo 1839 m., kai buvo i\xc5\xa1rasta dagerotipija. T\xc5\xb3 pa\xc4\x8di\xc5\xb3 met\xc5\xb3 vasar\xc4\x85 buvo padarytos Verki\xc5\xb3 r\xc5\xabm\xc5\xb3, esan\xc4\x8di\xc5\xb3 prie Vilniaus, nuotraukos. Po keleri\xc5\xb3 met\xc5\xb3 Vilniuje apsilank\xc4\x97 pirmieji u\xc5\xbedarbiaujantys dagerotipistai. Dagerotipiniai portretai buvo gaminami ant metalini\xc5\xb3 plok\xc5\xa1teli\xc5\xb3, padengt\xc5\xb3 \xc5\xa1viesai jautriu sidabro jodido sluoksniu. \xc5\xa0iuo b\xc5\xabdu padaryt\xc5\xb3 portret\xc5\xb3 pus\xc4\x97s b\xc5\xabdavo veidrodi\xc5\xa1kai sukeistos \xe2\x80\x93 de\xc5\xa1inioji kair\xc4\x97je, kairioji de\xc5\xa1in\xc4\x97je. Procesas netur\xc4\x97jo tarpinio negatyvo, tod\xc4\x97l atvaizdo nebuvo galima padauginti._NEWLINE_1845 metais Vilniuje atidaryta pirmoji vilnie\xc4\x8dio Rozensono atelj\xc4\x97, su trumpomis pertraukomis veikusi iki 1863 m.\n_START_SECTION_\n1854-1864 metai: pirmasis Lietuvos fotografijos laikotarpis\n_START_PARAGRAPH_\nPirmuoju Lietuvos fotografijos istorijos laikotarpiu laikytini 1854-1864 m. Tuomet fotografija buvo amatas ir \xc4\xaf men\xc4\x85 nepretendavo. Pagrindinis nuotrauk\xc5\xb3 formatas buvo vadinamasis "visit carte" (6x9,10x15,13x18cm). Dominavo portretai visu \xc5\xabgiu, formate 6x9 \xe2\x80\x93 iki pus\xc4\x97s. Fotografuojamieji arba stov\xc4\x97davo, arba s\xc4\x97d\xc4\x97davo._NEWLINE_Vyravo portretin\xc4\x97 fotografija, ta\xc4\x8diau jau apie 1860 m. buvo prad\xc4\x97ti sudarin\xc4\x97ti Vilniaus vaizd\xc5\xb3 albumai. Iki \xc5\xa1i\xc5\xb3 dien\xc5\xb3 yra i\xc5\xa1lik\xc4\x99 apie 80 seniausi\xc5\xb3 Abdono Korzono (pirmasis prad\xc4\x97jo fotografuoti u\xc5\xbe atlej\xc4\x97 sien\xc5\xb3), Alberto Swieykowskio ir Vilhelmo Zachar\xc4\x8diko nuotrauk\xc5\xb3. Juzefas \xc4\x8cechavi\xc4\x8dius per du savo veiklos Vilniuje de\xc5\xa1imtme\xc4\x8dius padar\xc4\x97 per 200 menin\xc4\x97s ir istorin\xc4\x97s ikonografin\xc4\x97s vert\xc4\x97s Vilniaus miesto ir apylinki\xc5\xb3 vaizd\xc5\xb3 nuotrauk\xc5\xb3._NEWLINE_Fotografija pasitarnavo ir 1863 m. sukilimui. Sukilimo vad\xc5\xb3 portretai buvo dauginami ir platinami. Daugelis sukil\xc4\x97li\xc5\xb3, pasitraukdami \xc4\xaf mi\xc5\xa1kus ar kaudamiesi su caro kariuomene, tokius portretus pasiimdavo kartu su savimi.\n_START_SECTION_\n1864-1905 metai: fotografija tarnauja mokslui\n_START_PARAGRAPH_\nFotografija imta naudoti mokslo reikalams. 1866 m. Vilniaus observatorijoje buvo \xc4\xafrengtas antras pasaulyje heliografas, kuriuo buvo fotografuojamos saul\xc4\x97s d\xc4\x97m\xc4\x97s. Fotografija taip pat naudota muziejininkyst\xc4\x97je: 1864 m. dailininkas S. Petrovas fotografavo muziej\xc5\xb3 eksponatus. Povilas Vi\xc5\xa1inskis, rengdamas studij\xc4\x85 apie \xc5\xbeemai\xc4\x8di\xc5\xb3 antropologij\xc4\x85, 1896 ir 1897 m. fotografavo etnografinius vaizdus. A. Jaro\xc5\xa1evi\xc4\x8dius pareng\xc4\x97 puik\xc5\xb3 Lietuvos kry\xc5\xbei\xc5\xb3 album\xc4\x85, kuriam med\xc5\xbeiag\xc4\x85 susirinko fotografuodamas. 1872 m. Aleksandras \xc5\xa0trausas Vilniaus imperatori\xc5\xa1kosios medicinos draugijos prane\xc5\xa1imams iliustruoti fotografavo ligonius._NEWLINE_Dvide\xc5\xa1imtojo am\xc5\xbeiaus prad\xc5\xbeioje populiar\xc4\x97jant fotografijai, atsirado daugiau fotoaparat\xc5\xb3 ir fotografijos reikmen\xc5\xb3 parduotuvi\xc5\xb3, prie kuri\xc5\xb3 steigtos specialios laboratorijos m\xc4\x97g\xc4\x97jams.\n_START_SECTION_\n1904-1918 metai: pirmieji foto\xc5\xbeurnalistikos \xc5\xbeingsniai Lietuvoje\n_START_PARAGRAPH_\nKai buvo panaikintas spaudos lietuvi\xc5\xa1kais ra\xc5\xa1menimis draudimas, pagaus\xc4\x97jo ir \xc4\xafvair\xc4\x97jo leid\xc5\xbeiama spauda. I\xc5\xa1augo iliustracij\xc5\xb3 ir fotografij\xc5\xb3 poreikis periodiniuose leidiniuose._NEWLINE_\xc5\xa0iuo laikotarpiu profesional\xc5\xabs fotografai savo atelj\xc4\x97 \xc4\xafreng\xc4\x97 pirm\xc4\x85sias cinkografijas ir gal\xc4\x97jo gamintis reikiamas kli\xc5\xa1es, fotografij\xc5\xb3 nebereik\xc4\x97jo gabenti \xc4\xaf Var\xc5\xa1uv\xc4\x85, Ryg\xc4\x85 ar Karaliau\xc4\x8di\xc5\xb3. Did\xc4\x97jo nuotrauk\xc5\xb3 spaudai pardavimai._NEWLINE_Lietuvos foto\xc5\xbeurnalistikos prad\xc5\xbeia yra laikytini 1905 m. Tais metais \xe2\x80\x9eVilniaus \xc5\xbeiniose\xe2\x80\x9c buvo i\xc5\xa1spausdinta 31 fotografija. J\xc5\xb3 tematika nelabai \xc4\xafvairi \xe2\x80\x93 tai u\xc5\xbesienio karved\xc5\xbei\xc5\xb3 ir politikos veik\xc4\x97j\xc5\xb3 portretai, gamtos, j\xc5\xabros peiza\xc5\xbeai, Vilniaus architekt\xc5\xabra, sodybos, miesteli\xc5\xb3 ir apylinki\xc5\xb3 vaizdai._NEWLINE_Tuo metu tebuvo 2 foto\xc5\xbeurnalistikos \xc5\xbeanrai: foto iliustracija (laisvoji) ir foto informacija (i\xc5\xa1 \xc4\xafvykio vietos). Ilgainiui leidini\xc5\xb3 vir\xc5\xa1eliuose prad\xc4\x97ta spausdinti portretus, peiza\xc5\xbeus, grupinius portretus ar patalpinti netgi dvi fotografijas. Taip pat buvo praktikuojamas kli\xc5\xa1i\xc5\xb3 skolinimasis. Tira\xc5\xbeai buvo nedideli, kli\xc5\xa1\xc4\x97s nesusid\xc4\x97v\xc4\x97davo, tod\xc4\x97l b\xc5\xabdavo perleid\xc5\xbeiamos kitiems leidiniams._NEWLINE_Daugiausia fotografij\xc5\xb3 1904-1918 m. paskelb\xc4\x97 \xc5\xa1ie Vilniuje leisti laikra\xc5\xa1\xc4\x8diai ir \xc5\xbeurnalai: \xe2\x80\x9eAu\xc5\xa1ra\xe2\x80\x9c (128), \xe2\x80\x9eVairas\xe2\x80\x9c (123), \xe2\x80\x9eLietuvos \xc5\xabkininkas\xe2\x80\x9c (97), \xe2\x80\x9eLiuosoji valanda\xe2\x80\x9c (65), \xe2\x80\x9e\xc5\xa0altinis\xe2\x80\x9c (52), \xe2\x80\x9eLietuvi\xc5\xb3 tauta\xe2\x80\x9c (41), \xe2\x80\x9eVilniaus \xc5\xbeinios\xe2\x80\x9c (31), \xe2\x80\x9eLietuvos bitininkas\xe2\x80\x9c (27)._NEWLINE_Foto\xc5\xbeurnalistika galutinai susiformavo 1933 m. ir tapo svarbia sudedam\xc4\x85ja \xc5\xbeurnalistikos dalimi.\n_START_SECTION_\n1918-1940: fotografijos m\xc4\x97g\xc4\x97j\xc5\xb3 ind\xc4\x97lis\n_START_PARAGRAPH_\n\xc5\xa0iuo laikotarpiu Lietuvos fotografija buvo pl\xc4\x97tojama daugiausia pavieni\xc5\xb3 entuziast\xc5\xb3 inteligent\xc5\xb3 kaip P. Babickas, S. Kolupaila, I. Kon\xc4\x8dius, K. Laucius, V. Augustinas, A. Naru\xc5\xa1evi\xc4\x8dius, K. Daug\xc4\x97la. J\xc5\xb3 darbai atspind\xc4\x97jo realizm\xc4\x85._NEWLINE_Petro Babicko iniciatyva 1933 m. \xc4\xafkurta Fotom\xc4\x97g\xc4\x97j\xc5\xb3 s\xc4\x85junga. Jos nariai reng\xc4\x97 parodas, leido periodik\xc4\x85, tuo nema\xc5\xbeai pak\xc4\x97l\xc4\x97 fotografijos m\xc4\x97g\xc4\x97j\xc5\xb3 kult\xc5\xabros lyg\xc4\xaf. Fotografij\xc4\x85 stengtasi prad\xc4\x97ti vadinti menu. Fotografijos parod\xc5\xb3 eksponatus aptardavo aktyviausi fotografai praktikai, ta\xc4\x8diau savo vertinim\xc5\xb3 jie nesugeb\xc4\x97davo pagr\xc4\xafsti estetin\xc4\x97mis kategorijomis \xe2\x80\x93 teorija buvo atsilikusi nuo praktikos. Kvalifikuota diskusija apie fotografijos viet\xc4\x85 kult\xc5\xabroje buvo tik epizodin\xc4\x97, teorini\xc5\xb3 \xc5\xbeini\xc5\xb3 semtasi i\xc5\xa1 u\xc5\xbesienio \xc5\xa1altini\xc5\xb3._NEWLINE_1936 m. Lietuvos matinink\xc5\xb3 ir kult\xc5\xabrtechnik\xc5\xb3 s\xc4\x85jungoje prad\xc4\x97jo veikti fotografijos sekcija, organizavusi parodas, foto konkursus. Lietuvos fotografai 1937 m. pasaulinei Pary\xc5\xbeiaus technikos ir meno parodai pateik\xc4\x97 per 100 nuotrauk\xc5\xb3, geriausiai vaizduojan\xc4\x8di\xc5\xb3 Lietuvos gamt\xc4\x85, pastatus ir tipus. Lietuviai fiksavo savo kra\xc5\xa1to gamt\xc4\x85, nykstan\xc4\x8di\xc4\x85 etnografij\xc4\x85. Vis\xc4\x85 savo gyvenim\xc4\x85 Lietuvos kaimo tradicijoms fiksuoti paskyr\xc4\x97 Balys Bura\xc4\x8das, palik\xc4\x99s per 10 t\xc5\xabkstan\xc4\x8di\xc5\xb3 negatyv\xc5\xb3._NEWLINE_XX a. 4-ojo de\xc5\xa1imtme\xc4\x8dio pabaigoje fotografija \xc4\xafsitvirtino atviruk\xc5\xb3, iliustruot\xc5\xb3 knyg\xc5\xb3 ir albumu leidyboje. Tam buvo naudojamos tik pa\xc4\x8dios geriausios fotografijos: daugiausia su Lietuvos miest\xc5\xb3 ir miesteli\xc5\xb3 vaizdais, gamtovaizd\xc5\xbeiais, o v\xc4\x97liau ir \xc5\xbeymesni\xc5\xb3 aktori\xc5\xb3 portretais. Fotom\xc4\x97g\xc4\x97jai Tadas Ivanauskas, Matas \xc5\xa0al\xc4\x8dius, Antanas Po\xc5\xa1ka iliustravo savo knygas pa\xc4\x8di\xc5\xb3 darytomis fotografijomis. Po 1930 m. prad\xc4\x97ta leisti daug ir \xc4\xafvairi\xc5\xb3 progini\xc5\xb3 album\xc5\xb3, i\xc5\xa1 prad\xc5\xbei\xc5\xb3 tai buvo Vilniaus vaizd\xc5\xb3 fotooriginal\xc5\xb3 rinkiniai (autoriai: J. \xc4\x8cechavi\xc4\x8dius, S. Fileris), v\xc4\x97liau padauginti poligrafiniu b\xc5\xabdu.\n_START_SECTION_\nFotografijos situacija Vilniuje\n_START_PARAGRAPH_\nPirmojo pasaulinio karo metu fotografija Vilniuje smuko. Nebeliko meni\xc5\xa1kai i\xc5\xa1prususi\xc5\xb3 \xc5\xbemoni\xc5\xb3, ta\xc4\x8diau fotograf\xc5\xb3 daug\xc4\x97jo. \xc4\xaevairios \xc4\xafstaigos, \xc5\xbeinybos, \xc4\xafmon\xc4\x97s, draugijos, susivienijimai pageidavo fotografijose \xc4\xafam\xc5\xbeinti savo veikl\xc4\x85._NEWLINE_\xc5\xbdymesni to meto fotografai: A. Skurjota, L. Mizenecas, broliai \xc5\xa0erai, L. \xc5\xa0ema\xc5\xa1ka. Vald\xc5\xbeia juos kviesdavo fotografuoti \xc4\xafvairias ceremonijas, i\xc5\xa1kilmes, vyriausybinius pri\xc4\x97mimus, kariuomen\xc4\x97s paradus._NEWLINE_U\xc5\xbesienyje pagars\xc4\x97j\xc4\x99s fotografas Janas Bulhakas profesionaliai fotografavo teatro spektaklius, aktorius, mokslininkus, Vilniaus universiteto patalpas, ba\xc5\xbenytini\xc5\xb3 ind\xc5\xb3 kolekcijas, audinius muziejaus fonduose, interjerus, gatves, priemies\xc4\x8dius ir gamt\xc4\x85. Jo darbai yra laikomi menin\xc4\x97s peiza\xc5\xbein\xc4\x97s fotografijos pirmtakais Lietuvoje. J. Bulhakas daug nusipeln\xc4\x97 senojo Vilniaus ikonografijai, nes kruop\xc5\xa1\xc4\x8diai fotografavo senamiest\xc4\xaf. Taip pat aktyviai dalyvavo net 174 tarptautin\xc4\x97se parodose, daug rei\xc5\xa1k\xc4\x97si kaip publicistas ir fotografijos teoretikas: para\xc5\xa1\xc4\x97 4 knygas apie fotografijos technik\xc4\x85 ir estetik\xc4\x85._NEWLINE_1919 m. Vilniuje buvo \xc4\xafkurta Menin\xc4\x97s fotografijos katedra Vilniaus Universiteto Dail\xc4\x97s fakultete. To meto Europoje tai buvo septintoji mokykla, kurioje buvo d\xc4\x97stomas fotografijos menas._NEWLINE_1926 m. Vilniuje susik\xc5\xabr\xc4\x97 2 k\xc5\xabrybiniai samb\xc5\xabriai \xe2\x80\x93 Vilniaus fotoklubas ir Vilniaus fotom\xc4\x97g\xc4\x97j\xc5\xb3 draugija. Draugija sutelk\xc4\x97 pradedan\xc4\x8dius fotografuoti meg\xc4\x97jus, organizuodavo pratybas ir parodas. Fotoklubas b\xc5\xabr\xc4\x97 profesionalesnius fotografus._NEWLINE_Po Lietuvos valstybingumo atk\xc5\xabrimo ir Vilniaus kra\xc5\xa1to praradimo fotografija tarpukario metais Vilniuje vyst\xc4\x97si Lenkijos fotografijos kontekste, ta\xc4\x8diau savo pozicij\xc5\xb3 neapleido lietuvi\xc5\xb3 fotografai.\n_START_SECTION_\nFotografijos situacija Kaune\n_START_PARAGRAPH_\nPo Pirmojo pasaulinio karo naujoje Kaune buvo lik\xc4\x99 tik trys fotografai: A. Kliu\xc4\x8dinskas, B. Savsenavi\xc4\x8dius ir \xc5\xa0. Bajeras._NEWLINE_1920 m. fotograf\xc5\xb3 profesional\xc5\xb3 padaug\xc4\x97jo, o 1921 m. veik\xc4\x97 jau 15 atelj\xc4\x97. Per 10 nepriklausomos Lietuvos gyvavimo met\xc5\xb3 profesionali\xc5\xb3 fotoatelj\xc4\x97 Kaune padvigub\xc4\x97jo \xe2\x80\x93 buvo jau 30. Vieni fotografavo studijose, kiti \xe2\x80\x93 pagal i\xc5\xa1kvietimus, treti gamino grupines vinjetes, k\xc5\xabr\xc4\x97 \xc4\xafmantrius portretus. \xc5\xa0iame mieste buvo susiformavusios 3 fotograf\xc5\xb3 grup\xc4\x97s: atelj\xc4\x97 dirbantys profesionalai, foto m\xc4\x97g\xc4\x97j\xc5\xb3 ir laisvo verslo fotografai. Pastarieji namie tur\xc4\x97jo \xc4\xafsireng\xc4\x99 laboratorijas ir atlikdavo \xc4\xafvairi\xc5\xb3 asmen\xc5\xb3, \xc4\xafstaig\xc5\xb3, organizacij\xc5\xb3 u\xc5\xbesakymus.\n_START_SECTION_\n1945-1991 metai: fotografijos raida okupuotoje Lietuvoje\n_START_PARAGRAPH_\nI\xc5\xa1kart po Antrojo pasaulinio karo labiau vyst\xc4\x97si foto\xc5\xbeurnalistika, o fotografijose vyravo plakatinis stilius, stengtasi perd\xc4\x97tai dailinti tikrov\xc4\x99. Bendrai okupuotoje Lietuvoje keit\xc4\x97si fotografijos parod\xc5\xb3 turinys, funkcijos, eksponavimo s\xc4\x85lygos._NEWLINE_1945 m. J. Kacenbergas (J. Kalnaitis) ir Ch. Levinas tapo sovietinio oficiozo \xe2\x80\x9eTiesa\xe2\x80\x9c fotokorespondentais. 1946 m. \xe2\x80\x9eValstie\xc4\x8di\xc5\xb3 laikra\xc5\xa1tyje\xe2\x80\x9c prad\xc4\x97jo dirbti M. Rebis. Jie su redakcijos u\xc5\xbeduotimis va\xc5\xbein\xc4\x97jo po Lietuv\xc4\x85 ir fotografavo pokario gyvenim\xc4\x85, \xc4\xafvairiausi\xc5\xb3 profesij\xc5\xb3 \xc5\xbemones, kult\xc5\xabros \xc4\xafvykius._NEWLINE_Ilja Fi\xc5\xa1eris (J. \xc5\xbdvejas) fotografavo pokario met\xc5\xb3 Lietuvos kult\xc5\xabrinius \xc4\xafvykius, dalyvavo daugelyje fotoparod\xc5\xb3, tur\xc4\x97jo sukaup\xc4\x99s unikal\xc5\xb3 Lietuvos baleto archyv\xc4\x85. Jis vienas pirm\xc5\xb3j\xc5\xb3 prad\xc4\x97jo naudoti originali\xc4\x85 linijin\xc4\x99 perspektyv\xc4\x85, apatin\xc4\xaf rakurs\xc4\x85._NEWLINE_1947 m. Kaune buvo \xc4\xafsteigta Fotografijos meno studija._NEWLINE_Nuo 1952 m. Lietuvos \xc5\xbeurnaluose prad\xc4\x97tos spausdinti spalvotos fotografijos (iki tol naudotos paspalvintos nespalvotos nuotraukos). Pirm\xc4\x85sias spalvot\xc4\x85sias fotografijas \xc5\xbeurnaluose spausdino V. Sparnaitis, A. Mockus, M. Rebis, H. Palu\xc5\xa1evi\xc4\x8dius, J. Kacenbergas, A. Karosas, P. Karpavi\xc4\x8dius ir kt._NEWLINE_1958 m. \xc4\xafsteigta Respublikin\xc4\x97 fotografijos sekcija prie \xc5\xbdurnalist\xc5\xb3 s\xc4\x85jungos._NEWLINE_Nieko keisto, kad sovietinio re\xc5\xbeimo laikais fotoeksperimentai menininkams b\xc5\xabdavo grie\xc5\xbetai draud\xc5\xbeiami. Akcentuoti tarybin\xc4\x97s tikrov\xc4\x97s negra\xc5\xbeum\xc4\x85 buvo draud\xc5\xbeiama. Tokie poelgiai gal\xc4\x97jo b\xc5\xabti interpretuojami kaip nusikaltimas, antitarybin\xc4\x97 veikla. Vyravo \xe2\x80\x9esocialistinis realizmas\xe2\x80\x9c._NEWLINE_7-to de\xc5\xa1imtme\xc4\x8dio pabaigoje Lietuvos fotograf\xc5\xb3 Antano Sutkaus, Aleksandro Macijausko, Algimanto Kun\xc4\x8diaus, Romualdo Rakausko darbai vaizdavo kasdieni\xc5\xa1k\xc4\x85 kaimo gyvenimo realyb\xc4\x99, padar\xc4\x97 nema\xc5\xbe\xc4\x85 poveik\xc4\xaf visos tuometin\xc4\x97s Taryb\xc5\xb3 S\xc4\x85jungos fotografijai._NEWLINE_1969 m. buvo \xc4\xafkurta Lietuvos fotomeninink\xc5\xb3 draugija, prad\xc4\x97jusi vadovauti fotomeninink\xc5\xb3 parodinei ir leidybinei veiklai. Lietuvos fotograf\xc5\xb3 darbais imta dom\xc4\x97tis ir u\xc5\xbesienyje._NEWLINE_8-tame ir 9-ame de\xc5\xa1imtme\xc4\x8diuose kito lietuvi\xc5\xb3 fotograf\xc5\xb3 darb\xc5\xb3 stilistika ir tematika: \xc4\xaf antr\xc4\x85 plan\xc4\x85 trauk\xc4\x97si beveik 20 met\xc5\xb3 dominavusios kaimo temos, u\xc5\xbeleisdamos viet\xc4\x85 miesto gyvenimo vaizdams. Fotografijose buvo ma\xc5\xbeiau lyri\xc5\xa1kumo, atviras jausmingumo, romanti\xc5\xa1ko idealizavimo. Suma\xc5\xbe\xc4\x97jo polinkis fotografuoti vie\xc5\xa1uosius renginius, \xc5\xa1ventes. Fotografai dar\xc4\x97si atidesni kasdienybei, \xc4\xafd\xc4\x97miau ir analiti\xc5\xa1kiau \xc5\xbevelg\xc4\x97 \xc4\xaf tuos gyvenimo rei\xc5\xa1kinius, kurie l\xc4\x97m\xc4\x97 \xc5\xbemoni\xc5\xb3 ateit\xc4\xaf.'